Ils emprims lecturs da «Bravo» daventan tats e tattas
A dr. Sommer na ston ins betg guardar en ils egls 

Da Claudia Cadruvi / ANR 

Mintga vendidra da kiosk po cumprovar quai: «Ils «Bravos» vegnan vendids anc adina uschè bain sco pli baud.» Tge ch’è medemamain restà: il tef dubius da la revista per giuvenils. Quai è remartgabel damai che «Bravo» ha accumpagnà ils davos decennis quasi tut ils giuvens en la vita da creschì. Ils blers geniturs han legì «Bravo». E quels che daventan oz tat e tatta eran ils emprims che han cumprà questa revista. 
Natalie Ehrenzweig ha deditgà ina lavur da studi a la revista «Bravo». L’emprim hajan ses collegas a l’Institut per scienza da medias a Berna ris ora ella pervi da quest tema. Professer Roger Blum dentant haja taxà l’idea sco fitg interessanta ed acceptà il tema «Bravo». Ehrenzweig ha interrogà giuvens e giuvnas che legian la revista. Ella è cunzunt s’interessada quant savens e quant intensiv ch’i vegn legì las paginas cun infurmaziuns davart la vita sexuala. Intgins chapitels da sia lavur descrivan era il svilup da la revista e la grondezza da l’ediziun (guarda fanestra). 

Da Harry Bellafonte tar ina ediziun da milliuns
1956 è l’emprim numer da «Bravo» cumparì cun ina ediziun da 64’000 exemplars. Gia in onn pli tard era l’ediziun creschida sin 200’000. «Bravo» n’era en quests onns anc betg expressivamain ina revista per giuvens e giuvnas, mabain sa drizzava al public da kino e da televisiun. En la revista devi posters da stars sco Harry Bellafonte, Peter Kraus, Marcello Mastroiani e James Dean – stars che laschavan luar ils cors da giuvnas. Ma era ils giuvens pudevan tapezar lur chombras cun maletgs da Sophia Loren u Brigitte Bardot. Uschia è la revista per creschì plaunet daventada ina revista per giuvenils. Bravo vegn edì da la chasa editura Heinrich-Bauer en Germania. Oz vegn mintga numer da «Bravo» stampà 1 milliun giadas u dapli – tut tenor stagiun. Ca. in dieschavel dals carnets vegn exportà en Svizra, en l’Austria u en pajais da vacanzas. 

Da schenadadad tar nivas realitads 
1963 cumenza «Bravo» a publitgar paginas davart l’amur ed amicizias. Las infurmaziuns eran da quai temp anc segnadas da schenadadad: I valeva il tabu da la sexualitad avant la lètg e «Bravo» na metteva er betg en dumonda quai. La omosexualitad vegniva tractà sco insatge che saja da cumbatter. Suenter 1968 è quai sa midà. Schebain ils texts sco las illustraziuns han mussà l’entschatta alura en ils onns 80 las nivas realitads. 1970 ha dr. Sommer sclerì si ils giuvens lecturs da «Bravo». Ensemen cun Sommer lavurava in entir team che scriveva brevs per respunder a las brevs da lecturs e lecturas. Ord il dr. Sommer hai alura dà ina Dr. Irene Kappler ed da preschent dat in Dr. med. Thomas Wilckens resposta a las dumondas intimas che vegnan publitgadas. Mintga mais survegn il team da «Bravo» enfin 3000 brevs cun dumondas, vitiers vegnan anc 700 telefons. Il team ha per finamira da respunder mintga dumonda entaifer in emna. I na vegn betg dà cussegls, mabain explitgà ed animà da gughegiar ils emprims pass. 

L’emprim ils geniturs, lura la scola 
Las lecturas ed ils lecturs da «Bravo» han ca. 13 enfin 17 onns. Ils pli giuvens lecturs s’interesseschan per il cuntegn da las paginas davart amicizias e sexualitad. Ils lecturs e las lecturas da 17 onns legian questas paginas plitost per divertiment. Ehrenzweig n’excluda era betg ina purziun voyeurissem. 
Tranter la citad e regiuns champestras n’ha Ehrenzweig betg fastizà differenzas relevantas dal diever da «Bravo». Ma tranter giuvens e giuvnas: En la retschertga han las giuvnas inditgà pli savens ch’ellas s’interesseschian per las paginas davart sexualitad. Ils giuvens han declerà ch’els legian ellas be per divertiment. 
Da las interrogaziuns che Ehrenzweig ha fatg cun 270 giuvens e giuvnas en Svizra è resortì vinavant: las pli bleras infurmaziuns davart la vita sexuala survegnan giuvens e giuvnas dals geniturs. Sin il segund plaz stat la scola. La revista «Bravo» è pir la terza pitga dad infurmaziun. Daco ch’ils giuvens s’infurmeschan gugent tar «Bravo» ha Ehrenzweig betg intercurì. Ella ha be menziunà intginas raschuns pussaivlas: La scola infurmescha memia tecnicamain, ils geniturs èn sez schenads u mussan il det. Dr. Sommer dentant respunda a las pli intimas dumondas, e l’avantatg: Ins na sto betg guardar ad el els egls cura che la resposta vegn.